
	MÄÄRUS


	

	Tõlkeandmekogu põhimäärus 

Määrus kehtestatakse keeleseaduse § 71 lõike 6 alusel. 

1. peatükk 
Üldsätted 

§ 1. Tõlkeandmekogu eesmärk ja selle nimetus 

(1) Tõlkeandmekogus töödeldakse andmeid eesmärgiga:
1) võimaldada riigiasutusel tõlkida teavet eesti keelest ja eesti keelde ning hallata tõlketöid;
2) toetada vajalike andmetega käesoleva lõike punktis 1 nimetatud asutuse tõlketööde planeerimist ja korraldamist;
3) võimaldada igaühel tõlkida teavet eesti keelest ja eesti keelde, kasutades avalikke anonüümitud tõlkemälusid;
4) avalikustada anonüümitud tõlkemälud ning pakkuda seeläbi tuge terminite ühtluse ja arendamise tagamiseks;
5) pakkuda tuge tõlke kvaliteedi tagamiseks.


(2) Tõlkeandmekogu (edaspidi tõlkevärav) kuulub riigi infosüsteemi. 
 
§ 2. Tõlkevärava kaasvastutav ja volitatud töötleja 

(1) Tõlkevärava kaasvastutavad töötlejad on järgmised riigiasutused:
1) Eesti Keele Instituut;
2) Politsei- ja Piirivalveamet;
3) Justiits- ja Digiministeerium; 
4) Haridus- ja Teadusministeerium;
5) Maksu- ja Tolliamet;
6) Tallinna Vangla;
7) Tartu Vangla;
8) Viru Vangla.

(2) Tõlkevärava volitatud töötleja on Riigi Info- ja Kommunikatsioonitehnoloogia Keskus. 
 
§ 3. Kaasvastutava ja volitatud töötleja ülesanded

(1) Paragrahv 2 lõikes 1 nimetatud kaasvastutav töötleja: 
1) tagab tõlkevärava kasutamise oma asutuse piires vastavalt õigusaktides sätestatud nõuetele; 
2) korraldab õigustatud isikutele juurdepääsu tõlkeväravas oma asutuse piires; 
3) tagab koos lõikes 2 nimetatud kaasvastutavaga organisatsiooniliste, füüsiliste ja tehniliste meetmete abil tõlkevärava andmete tervikluse, kaitse ja säilimise; 
4) tagab isikuandmetega seotud rikkumisest järelevalveasutuse ja vajadusel andmesubjekti teavitamise, edastades üldinfo lõikes 2 nimetatud kaasvastutavale töötlejale lõikes 4 nimetatud ülesannete täitmiseks;
5) teeb lõikes 2 nimetatud kaasvastutava töötlejale ettepanekuid tõlkevärava arendamiseks.

(2) Eesti Keele Instituut (edaspidi haldaja): 
1) tagab tõlkevärava pidamise vastavalt õigusaktides sätestatud nõuetele; 
2) tagab õigustatud isikutele peakasutaja tasemel juurdepääsu tõlkeväravale; 
3) tagab tehniliste meetmete abil tõlkevärava andmete tervikluse, kaitse ja säilimise;
4) korraldab tõlkevärava majutamist ja arendamist;
5) koordineerib isikute avalduste menetlusi andmete ühekordseks väljastamiseks ning konsulteerib konkreetsete andmete osas volitatud ja vastava kaasvastutava töötlejaga;
6) koordineerib isikuandmetega seotud rikkumistest teavitamist, kaasates vajaduse korral volitatud ja kaasvastutavaid töötlejaid. 

(3) Andmesubjekti jaoks on kaasvastutavate töötlejate kontaktpunktiks haldaja, kes korraldab vastuste andmise ja suhtluse kaasvastutavate ja volitatud töötleja vahel. Kaasvastutavad ja volitatud töötleja teevad igakülgset koostööd andmesubjekti pöördumiste lahendamisel. Lõpliku vastuse koostab see kaasvastutav töötleja, kelle andmetöötlust küsimus puudutab.

(4) Isikuandmete rikkumisest teavitamise kaasvastutavate töötlejate vahel ja selleks vajalike selgituste koordineerimise volitatud töötlejaga tagab haldaja. Haldaja töötleb andmeid üksnes ulatuses, mis on vajalik asjakohase kaasvastutava töötleja väljaselgitamiseks ja info edastamiseks, samuti haldaja ülesannete täitmiseks. Lõpliku vastuse koostab see kaasvastutav töötleja, kelle andmetöötlust küsimus puudutab.

(5) Riigi Info- ja Kommunikatsioonitehnoloogia Keskus volitatud töötlejana:
1) tagab tõlkevärava majutamiseks vajaliku infotehnoloogilise keskkonna ja selle tehnilise valmisoleku, vastavalt põhimääruses sätestatud nõuetele;
2) teavitab andmete majutamisel avastatud rikkumistest kohe haldajat ning võtab viivitamata tarvitusele kõik vajalikud abinõud rikkumise lõpetamiseks.

2. peatükk 
Tõlkevärava ülesehitus ja andmete kaitse

§ 4. Tõlkevärava ülesehitus 

Tõlkeväravat peetakse andmekoguna, millel on kaks alamosa: 
1) kaasvastutavate töötlejate töökeskkond;
2) igaühele kasutatav tõlkekeskkond.


§ 5. Tõlkevärava andmete kaitse 

(1) Tõlkeväravas töödeldavate andmete käideldavuse, tervikluse ja konfidentsiaalsuse tagamiseks rakendatakse vastavaid organisatsioonilisi, füüsilisi ja infotehnoloogilisi turvameetmeid. 

(2) Tõlkevärava turvameetmed peavad tagama järgmised turvaklassid:
1) konfidentsiaalsus – S3;
2) terviklus – T3;
3) käideldavus – K2.

(3) Tõlkevärava kaitsetarve on väga suur (VS).

(4) Tõlkevärava igaühele kasutatava tõlkekeskkonna turvaklassid on järgmised:
1) konfidentsiaalsus – S2;
2) terviklus – T2;
3) käideldavus – K1.
(5) Tõlkevärava kaitsetarve  igaühele kasutatavas tõlkekeskkonnas on suur (S).

3. peatükk 
Tõlkeväravasse kantavad andmed
 
§ 6. Tõlkevärava kasutajate andmed

(1) Kaasvastutavate töötlejate andmed: 
1) asutuse nimi ja nime lühend; 
2) kontaktandmed (üldtelefon, e-posti aadress, tööajad); 
3) üksuste nimetused.

(2) Eraettevõtetest tõlkepartnerite andmed: 
1) ettevõtte ärinimi ja nime lühend; 
2) kontaktandmed (üldtelefon, e-posti aadress, tööajad); 
3) üksuste nimetused;
4) lepingu info kaasvastutava töötlejaga, sealhulgas hinnakiri.

(3) Lõppkasutajaks võib olla tõlketöö tellija, tõlkekorraldaja, tõlke teostaja, toimetaja. 

(4) Tõlkevärava lõppkasutaja andmed tellija ja tõlkekorraldaja kohta: 
1) isikukood; 
2) ees- ja perekonnanimi; 
3) seotus kasutajaasutuse või tõlkepartneri ja selle üksusega;
4) kontaktandmed (telefon, e-posti aadress, tööajad);
5) kasutajaõiguste ulatus;
6) staatus (aktiivne, deaktiveeritud).

(5) Tõlkevärava lõppkasutaja andmed tõlke teostaja ja toimetaja kohta: 
1) paragrahvi lõikes 4 nimetatud andmed;
2) keelesuunad;
3) kaasvastutava töötleja märkus täitja pädevuse kohta.

§ 7. Tõlgetega seotud ja tõlkemälu andmed

(1) Tõlketöö tehnilised andmed: 
1) tellimuse number; 
2) viide ja pealkiri; 
3) töö liigitus (eelkõige tekstiline tõlkimine, suuline tõlkimine, toimetamine); 
4) suulise tõlke algusaeg; 
5) töö lõppemise või valmimise tähtaeg; 
6) staatus (uus, lõpetatud, ootel vms); 
7) algkeel ja sihtkeel;
8) seotus lõppkasutajaga (tellija, tõlkekorraldaja, tõlke teostaja, toimetaja);
9) seotus tõlkemäluga; 
10) valdkond, silt, kommentaar;
11) paranduste kirjeldus;
12) maksumus.

(2) Tõlgitava teabe ning lisa- ja taustamaterjali andmed:
1) teave alg- ja sihtkeeles, sealhulgas isikuandmed ja eriliiki isikuandmed lähtuvalt tõlketöö sisust milles võivad sisalduda üksnes keeleseaduse § 71 lõikes 3 nimetatud isikuandmed, 
2) lisa- ja taustamaterjal, sealhulgas isikuandmed ja eriliiki isikuandmed lähtuvalt tõlketöö sisust milles võivad sisalduda üksnes keeleseaduse § 71 lõikes 3 nimetatud isikuandmed.

(3) Tõlkemälu andmed: 
1) nimetus; 
2) juurdepääsu ulatus (avalik, piiratud);
3) ligipääsuõigusega kaasvastutavad töötlejad ja lõppkasutajad;
4) algkeel ja sihtkeel; 
5) tõlkesegmendid lähte- ja sihtkeeles, sealhulgas isikuandmed ja eriliiki isikuandmed lähtuvalt tõlketöö sisust, milles võivad sisalduda üksnes keeleseaduse § 71 lõikes 3 nimetatud isikuandmed;
6) tõlkesegmendi loomise aeg, muutmise aeg;
7) valdkond, silt ja kommentaar;
8) seotus tõlketööga.
 
§ 8. Tehnilised andmed
 
(1) Teavituse andmed: 
1) seotus teavituse saanud lõppkasutajaga;
2) töökorraldusliku teavituse sisu;
3) teavituse saatmise aeg.

(2) Logiandmed vastavalt §-s 14 sätestatule. 

4. peatükk 
Andmete sisestamine, juurdepääs, andmete õigsus ja parandamine, logid

§ 9. Kaasvastutava töötleja andmete sisestamine

(1) Tõlkevärav ei ole liidestatud teiste riigi infosüsteemi kuuluvate andmekogudega.

(2) Kaasvastutav töötleja ja tema määratud lõppkasutaja sisestavad andmeid lähtuvalt läbiviidavatest tõlketöödest. 

(3) Andmete sisestamiseks määratleb kaasvastutava töötleja peakasutaja asutuse seaded, üksused, rollid, lõppkasutajad, väliste tõlketeenuse osutajate andmed ja hinnakirja.

§ 10. Juurdepääsupiirang ja ligipääsuõigus

(1) Kaasvastutav töötleja tagab, et isikuandmed ja juurdepääsupiiranguga andmed ei satu avalikku tõlkemällu. Haldaja ei kontrolli juurdepääsupiirangu kohast rakendamist.

(2) Kaasvastutav töötleja tagab ligipääsuõiguse oma asutuse andmetele tõlkeväravas lähtuvalt enda töökorraldusest.

(3) Tõlkevärava haldaja ei pääse ligi tõlkevärava kaasvastutava töötleja andmetele, sealhulgas logiandmetele, välja arvatud kaasvastutav töötleja asutuse peakasutaja andmetele.

(4) Avalik tõlkemälu avalikustatakse teabeväravas.

(5) Muudel isikutel on juurdepääs tõlkevärava juurdepääsupiiranguga andmetele, kui see õigus tuleneb seadusest.

§ 11. Ligipääsuõiguse kontroll

(1) Tõlkevärava andmetele tagatakse otsejuurdepääs turvalise andmevahetusprotokolli kaudu.
(2) Ligipääsuõiguse teostamisel kontrollitakse õiguste kehtivust.
§ 12. Andmete õigsuse tagamine 

Kaasvastutav töötleja tagab oma asutuse sisestatud andmete õigsuse. 
 
§ 13. Ebaõigete andmete parandamine

Ebaõigeid andmeid parandavad kaasvastutavad töötlejad vastavalt oma volitustele. Parandused logitakse. 
 
§ 14. Tegevuste logimine ja logi säilitamise tähtaeg
 
(1) Andmetöötluse kohta peetakse logi.

(2) Logisse kantakse tegevuse sooritaja, tegevuse sisu, tegevuse aeg, käsitletud sihtobjekt ja muudatuse tulem sihtobjektis. 

(3) Logi säilitatakse kaks aastat kande või päringu tegemisest arvates. Säilitustähtaja möödumisel logiandmed kustutatakse.
 
5. peatükk
Järelevalve tõlkevärava pidamise üle ning tõlkevärava rahastamine ja likvideerimine
 
§ 15. Järelevalve tõlkevärava pidamise üle 

Järelevalvet tõlkevärava pidamise üle tehakse isikuandmete kaitse seaduse ning avaliku teabe seaduse kohaselt.
 
§ 16. Tõlkevärava pidamise rahastamine 

Tõlkevärava pidamist rahastatakse riigieelarvest tõlkevärava haldajale selleks otstarbeks ettenähtud vahenditest. 
 
§ 17. Tõlkevärava likvideerimine 

Tõlkevärav likvideeritakse seaduse alusel. Likvideerimise korral otsustatakse andmete teise andmekogusse või Riigiarhiivi üleandmine või nende hävitamine ja üleandmise või hävitamise tähtaeg. 

6. peatükk
Rakendussäte
 
§ 18. Määruse jõustumine

Määruse § 1 lg 1 punktid 3-5, § 4 p 2 ja § 5 lg 4 ja 5 jõustuvad 1. jaanuaril 2027. a. 

peaminister

haridus- ja teadusminister

